## Odluka Ustavnog suda Republike Hrvatske brojU-II-1307/2005 od 8. lipnja 2005.

### NN 75/2005 (20.6.2005.), Odluka Ustavnog suda Republike Hrvatske brojU-II-1307/2005 od 8. lipnja 2005.

# USTAVNI SUD REPUBLIKE HRVATSKE

**1478**

Ustavni sud Republike Hrvatske, u sastavu Petar Klarić, predsjednik Suda, te suci Marijan Hranjski, Mario Kos, Ivan Matija, Ivan Mrkonjić,
Jasna Omejec, Željko Potočnjak,
Agata Račan, Smiljko Sokol, Nevenka
Šernhorst i Milan Vuković,
odlučujući o prijedlogu Petra Marije Radelja iz
Zagreba za pokretanje postupka za ocjenu suglasnosti drugog propisa s Ustavom i
zakonom, na sjednici održanoj 8. lipnja 2005. godine, donio je

## ODLUKU

I. Pokreće se postupak za ocjenu suglasnosti s
Ustavom i zakonom te se ukida članak 45. Odluke o općinskim porezima (»Narod­ne
novine«, broj 11/03.), koju je donijelo Općinsko vijeće Općine Vrhovine, u dijelu koji glasi: »primjenjivat će se od 1.
siječnja 2002. godine.«

II. Ova odluka objavit će se u »Narodnim
novinama«.

```
Obrazloženje
```

```

```

1. Petar Marija Radelj
podnio je Ustavnom sudu prijedlog za pokretanje postupka za ocjenu ustavnosti
Odluke o općinskim porezima Općine Vrhovine (»Narodne
novine«, broj 11/03.), pozivajući se na članak 89. stavke 1., 4. i 5. Ustava.

Ističe da se osporena Odluka primjenjuje
povratno, te nije suglasna vladavini prava kao najvišoj vrednoti ustavnog
poretka (članak 3. Ustava), kao i načelu jednakosti svih pred zakonom,
propisanom odredbom članka 14. stavka 2. Ustava, te načelima jednakosti i
pravednosti poreznog sustava, propisanima člankom 51. Ustava, stoga predlaže
pokretanje postupka i ukidanje osporene Odluke.

2. Prijedlog predlagatelja upućen je na
očitovanje Općinskom vijeću Općine Vrhovine, koje je
zaprimljeno pri ovom Sudu 19. travnja 2005. godine.

*Prijedlog
je djelomice osnovan.*

3. Mjerodavne odredbe Ustava Republike Hrvatske,
prema ocjeni Ustavnog suda, za ocjenu ustavnosti dijela odredbe članka 45.
Odluke o općinskim porezima su:

Članak 3.

»Sloboda (...) vladavina prava (...) najviše su
vrednote ustavnog poretka Republike Hrvatske i temelj za tumačenje Ustava.«

Članak 89. stavci 2. i 4.

»Propisi tijela koja imaju javne ovlasti prije
stupanja na snagu moraju biti objavljeni na dostupan način u skladu sa zakonom.

Zakon i drugi propisi državnih tijela i tijela
koja imaju javne ovlasti ne mogu imati povratno djelovanje.«

4. Odluku o općinskim porezima donijelo je
Općinsko vijeće Općine Vrhovine na temelju članaka
30. do 40. Zakona o financiranju jedinica lokalne samouprave i uprave (»Narodne
novine«, broj 117/93., 69/97., 33/00., 73/00. i 127/00.), članaka 24. do 34.
Zakona o izmjenama i dopunama Zakona o financiranju jedinica lokalne samouprave
i uprave (»Narodne novine«, broj 59/01.) i članka 29. Statuta Općine Vrhovine (»Županijski glasnik Ličko-senjske županije«, broj
17/01.) na svojoj sjednici održanoj 23. prosinca 2003. godine.

Odluka o općinskim porezima objavljena je u
»Narodnim novinama«, broj 11 od 22. siječnja 2003. godine.

Odredbom članka 45. Odluke o općinskim porezima
propisano je:

Ova Odluka stupa na snagu osmog dana od dana
objave u »Narodnim novinama« primjenjivat će se od 1. siječnja 2002. godine.

5. Najranije vrijeme stupanja na snagu propisa
tijela koje ima javne ovlasti, u konkretnom slučaju Općinskog vijeća, jest dan
njegove objave.

Ustav, naime, izrijekom propisuje da propisi
koje donose tijela koja imaju javne ovlasti ne mogu imati povratno djelovanje.

6. Odredba članka 45. Odluke o općinskim
porezima propisuje da ta Odluka stupa na snagu osmog dana od dana objave u
»Narodnim novinama«, a njezina primjena počinje 1. siječnja 2002. godine. Kako
je Odluka objavljena u »Narodnim novinama« 22. siječnja 2003. godine, stupila
je na snagu 30. siječnja 2003. godine.

Dio odredbe članka 45. Odluke o općinskim
porezima u kojem je propisano da se odluka primjenjuje od 1. siječnja 2002.
godine, toj Odluci daje povratno djelovanje.

Stoga takvo normativno rješenje ne udovoljava
zahtjevima vladavine prava – pravne sigurnosti objektivnog pravnog poretka,
propisanim člankom 3. Ustava. Takvo rješenje ujedno nije suglasno s odredbom
članka 89. stavka 4. Ustava.

7. Slijedom navedenog, Ustavni sud je utvrdio da
je osporena Odluka imala povratno djelovanje u razdoblju od 1. siječnja 2002. do
30. siječnja 2003. godine, te da nije suglasna s odredbama članaka 3. i 89.
stavka 4. Ustava.

Stoga je Ustavni sud ukinuo dio odredbe članka
45. osporene Odluke u dijelu kojim je protivno Ustavu propisano njezino
povratno djelovanje (»primjenjivat će se od 1. siječnja 2002. godine«), tako da
Odluka proizvodi pravne učinke protekom osmog dana od njezine objave, tj. od 30. siječnja 2003. godine.

Stoga je, na temelju odredbe članka 55. stavaka
1. i 2. Ustavnog zakona o Ustavnom sudu Republike Hrvatske (»Narodne novine«,
broj 99/99., 29/02. i 49/02. – pročišćeni tekst), odlučeno kao u izreci (točka
I.).

Objava ove odluke (točka II. izreke) temelji se
na odredbi članka 29. Ustavnog zakona o Ustavnom sudu Republike Hrvatske.

Broj: U-II-1307/2005

Zagreb, 8. lipnja 2005.

USTAVNI SUD REPUBLIKE HRVATSKE

Predsjednik Suda

**dr****. sc. Petar Klarić**, v. r.

Odluka, NN 75/2005-1478